
A vezetői magatartás és a munkavállalói motiváció összefüggése

Kulcsszavak: átalakító vezetés, motiváció, vezetői magatartás, elkötelezettség
A dolgozatom témája, illetve a kutatás alapkérdése, hogy milyen összefüggés állapítható meg a vezetői magatartás és a munkavállalók motiváltsága között.
A kutatással szeretnék rámutatni arra, hogy mekkora jelentősége van a vezetői stílusnak, valamint milyen sok múlik azon, hogy a vezető milyen magatartást tanúsít a munkahelyen. Ha a vezető empatikus, elismeri a kiemelkedő teljesítményeket, illetve bizalmat és felelősséget ad a beosztottjai kezébe, akkor szívesebben járnak dolgozni, motiváltabban végzik feladataikat, nő a teljesítmény, ami pedig a cég sikerének záloga.
Az átalakító vezetést a dolgozói motiváltság mentén vizsgáltam. A kutatás alapja a Jim Kouzes – Barry Posner által létrehozott Vezetési Gyakorlat Leltár (Leadership Practice Inventory), amivel azt mérhetjük fel, hogy a vezető mennyire alkalmazza az átalakító vezetésre jellemző eszközöket, ösztönzőket munkája során. Ennek eredményeit vetettem össze egy másik kérdőívvel, ami pedig a munkavállaló motivációját értékeli.
Feltételezem, hogy az átalakító vezetők beosztottai motiváltabbak munkájukat illetően. Ezzel alátámaszthatjuk azt az elméletet, miszerint az a vezető, aki felelősséggel ruházza fel a dolgozókat, kikéri a véleményüket a rájuk vonatkozó döntések előtt, és bízik a beosztottjaiban, sokkal jobban ösztönzi őket nagyobb teljesítményre, valamint segíti elkötelezettségük kialakítását a munkahelyük iránt. Azok a dolgozók, akik azonosulni tudnak a cég hosszú távú céljaival, hatékonyabban végzik feladataikat. Ehhez a vezető is nagymértékben hozzájárulhat hozzáállásával, személyes példamutatással.



